SL Uradni list Evropske unije C 310/4

Objava zahtevka za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2014/C 310/03

V skladu s členom 51 Uredbe (EU) št. 1151/2012 Evropskega parlamenta in Sveta je ta objava podlaga za uveljavljanje pravice do ugovora zoper vlogo za spremembo (1).

VLOGA ZA SPREMEMBO

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

VLOGA ZA SPREMEMBO V SKLADU S ČLENOM 9

„TOMA PIEMONTESE“

Št. ES: IT-PDO-0117-01074 – 3.1.2013

ZGO ( ) ZOP ( X )

1. Postavka v specifikaciji proizvoda, na katero se sprememba nanaša

—

☐

—

☒

—

☐

—

☐

—

☒

—

☐

—

☒

—

☐

—

☒

2. Vrsta spremembe

—

☐

—

☒

—

☐

—

☐

3. Spremembe

Opis proizvoda

Za boljše obveščanje potrošnikov je bil črtan izraz „semicotto“ [napol kuhan]; v veljavni specifikaciji se je namreč delno kuhanje štelo za neobvezno, kar je lahko potrošnika zavedlo glede resnične narave proizvoda.

Poleg tega je treba pojasniti, da navedene mere in teže ustrezajo proizvodu po minimalnem obdobju zorenja, saj se lahko zaradi dolgotrajnega zorenja precej zmanjšajo.

Glede na dejstvo, da se teža sira med zorenjem zmanjšuje, se je za zagotovitev enotnega preverjanja proizvoda zdelo nujno dodati, da mere in teža ustrezajo minimalnemu obdobju zorenja. Zato se je največja teža proizvoda povečala z 8 na 9 kg.

Poleg tega je bil izpopolnjen opis teksture polmastnega sira Toma, saj se ta, kot je navedeno v opisu proizvoda, z zorenjem postopno spreminja iz elastične v poltrdo.

Da se potrošniku zagotovijo prave informacije, je bilo jasno navedeno, da skorja ni užitna.

Metoda pridobivanja

V specifikaciji je navedeno, da „mora biti mleko, ki se bo uporabilo za proizvodnjo dveh vrst sira ‚Toma Piemontese‘, pridobljeno z najmanj dvema zaporednima molžama oziroma, kadar je to ustrezno, iz ene molže za proizvodnjo sira iz polnomastnega mleka“. Novo besedilo navaja, da „mora biti mleko, ki se bo uporabilo za proizvodnjo vrst sira iz člena 2 specifikacije, pridobljeno z najmanj eno molžo“.

Z uvedbo avtomatizirane molže je mogoče povečati število dnevnih zaporednih molž. S tehničnega in znanstvenega vidika uporaba sistemov avtomatizirane molže ne škoduje lastnostim mleka; zlasti je treba poudariti, da je njegova sestava z vidika deleža maščob (število gramov maščob na dan) in beljakovin (število gramov beljakovin na dan) statistično združljiva z mlekom, pridobljenim s tradicionalno molžo.

Lahko se celo izboljša zdravje krav, saj ti sistemi preprečujejo stres, ki ga v času največje laktacije povzroča praksa samo dveh molž. Zaradi možnosti črpanja velikih količin mleka več kot dvakrat na dan so vime in seski izpostavljeni manjšemu stresu, izboljša se mikrobiološka kakovost mleka in zmanjša se možnost nastanka mastitisa.

Ker v veljavni specifikaciji ni navedeno, ali mora biti mleko surovo ali toplotno obdelano, se je zdelo ustrezno določiti, da je lahko uporabljeno mleko surovo ali toplotno obdelano.

Določeno je, da se začne čas počivanja mleka v kadi šteti od trenutka, ko se mleko zlije vanjo. Delno posnemanje, ki je potrebno za polmastno različico, se lahko izvaja po postopku naravnega posnemanja z odstranjevanjem maščobe, ki se nabere na površini, ali mehansko.

V specifikacijo je bila vstavljena določba, da se lahko mleku dodajo mlečni fermenti in/ali naravni kvas. Splošno izboljšanje lastnosti mleka v zadnjih letih je privedlo do znatnega zmanjšanja števila prisotnih bakterij, ki so v nekaterih primerih povzročale težave v fazah usirjanja in zorenja. Da bi odpravili te morebitne težave, je treba včasih za dosego kislosti, potrebne za izboljšanje čvrstosti sirnine, uporabiti mlečne fermente in/ali naravni kvas kot starter kultur.

Poleg tega se je najvišja temperatura pri usirjanju mleka, ki je v veljavni specifikaciji znašala 35 °C, povišala na 38 °C, saj se starter kulture in naravni kvas bolje razvijata pri temperaturi pri usirjanju blizu 38 °C (tj. temperatura mleka med molžo).

Kislost mleka, ki je v veljavni specifikaciji izražena v °SH, je zdaj navedena kot pH-vrednost. Ta sprememba omogoča uporabo natančnejšega in ustreznejšega kazalnika, ki zagotavlja zanesljivejše meritve in boljše rezultate.

V veljavni specifikaciji je naveden čas strjevanja 30–40 minut. Vendar se je štelo za ustrezno, da se navede le najdaljši čas 40 minut, saj je čas usirjanja odvisen od temperature mleka in količine sirila. Prav tako se je štelo za ustrezno, da se navede le najvišja temperatura 48 °C, če je treba sirnino pozneje ogrevati, in tako črta najnižja meja. Izkušnje in zbrani podatki iz zadnjih let kažejo, da je čas strjevanja včasih krajši od 30 minut in da za doseganje želene čvrstosti sirnine ni treba vedno ogrevati in/ali doseči določene najnižje temperature. Zato bi bilo ustrezneje, da se določitev temperature in časa strjevanja prepusti izkušenim in strokovno usposobljenim proizvajalcem sira, ki upoštevajo različne dejavnike.

Soljenje v slanici, ki ga je treba trenutno izvajati 24–48 ur, pogosto predstavlja težave, zlasti pri manjših sirih, saj lahko te omejitve včasih povzročijo čezmerno soljenje. Zato bi bilo treba navesti le največjo omejitev 48 ur, da bi zagotovili ustrezno soljenje proizvoda.

Spremenjene so bile tudi vrednosti za vlažnost in temperaturo med zorenjem.

V veljavni specifikaciji je bila določena približno 85-odstotna vlažnost. Ta podatek, ki so ga proizvajalci vedno obravnavali kot povprečno vrednost, je z leti povzročil težave pri razlagi. Zato je bilo sklenjeno, da se izraz „približno“ razširi z določitvijo, da lahko zadevna vrednost sezonsko niha za ± 13 %.

V zvezi s temperaturo se je zdelo ustrezneje, da se določi najvišja vrednost, zato je bil veljavni razpon 6–10 °C nadomeščen z najvišjo temperaturo 13 °C.

Te spremembe bodo izboljšale vodenje faze zorenja proizvoda, zlasti če se upoštevajo pogoji v prostorih, ki niso opremljeni z umetno klimatsko napravo, zaradi česar ti pogoji sezonsko nihajo.

Označevanje

Za zagotovitev pristnosti proizvoda in lažjo identifikacijo sira „Toma Piemontese“, ko je enkrat na trgu, se je zdelo potrebno, da se na sredino ene od obeh ravnih ploskev sira pritrdi označba porekla.

Drugo

Krma

Ker v specifikaciji ni navedeno, kakšen delež živalske krme mora izvirati z opredeljenega območja proizvodnje, je povezava z območjem poudarjena z dejstvom, da je značilna krma goveda, namenjenega za proizvodnjo mleka, sestavljena iz sveže krme in druge krme, ki se ustrezno dopolnjuje in večinoma izvira z območja proizvodnje (tj. več kot 50 % po teži).

Geografsko območje

Geografsko območje se ni spremenilo ter zajema isto ozemlje in iste občine, vendar je oblikovanje pokrajine Verbania Cusio Ossola povzročilo prenos nekaterih občin, ki so prej spadale v pokrajino Novara, v novo pokrajino. Pokrajina Verbania Cusio Ossola je sestavljena iz 77 občin, ki so prej vse spadale v pokrajino Novara.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (3)

„TOMA PIEMONTESE“

Št. ES: IT-PDO-0117-01074 – 3.1.2013

ZGO ( ) ZOP ( X )

1. Ime

„Toma Piemontese“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.3 Siri

3.2 Opis proizvoda, za katerega se uporablja ime iz točke 1

„Toma Piemontese“ je sir, proizveden izključno iz kravjega mleka, tj. polnomastnega mleka za polnomastno različico in delno posnetega mleka za polmastno različico.

Končni proizvod mora imeti naslednje lastnosti:

— Oblika: valjasta z ravnimi ali skoraj ravnimi stranicami in rahlo konveksno ploskvijo.

— Mere: premer znaša 15–35 cm, višina stranice pa 6–12 cm.

— Teža: 1,8–9 kg.

(mere in teža ustrezajo siru po minimalnem obdobju zorenja)

— Skorja: za polnomastno različico: elastična in gladka, svetlo slamnato rumena in rdečkasto rjava, odvisno od stopnje zorenja; neužitna.

— Skorja: za polmastno različico: neelastična, rustikalna skorja različnih barv, od intenzivno slamnato rumene do rdečkasto rjave; neužitna.

— Tekstura jedra sira: za polnomastno različico: mehka tekstura z majhnimi, dobro razporejenimi luknjicami; za polmastno različico: elastična ali poltrda tekstura (ki postaja trdnejša z daljšim zorenjem) z majhnimi luknjicami.

— Barva jedra sira: bledo slamnato rumena.

— Okus: za polnomastno različico: blag in prijeten okus z nežnim vonjem; za polmastno različico: intenziven in harmoničen okus z dišečim vonjem, ki z zorenjem postane značilnejši.

— Vsebnost maščob v suhi snovi: najmanj 40 % za polnomastno različico; najmanj 20 % za polmastno različico.

3.3 Surovine (samo za predelane proizvode)

Kravje mleko, sol, telečje sirilo, mlečni fermenti in/ali po potrebi naravni kvas. Naravne kulture morajo biti proizvedene na območju proizvodnje in/ali morajo biti rezultat prejšnje predelave.

3.4 Krma (samo za proizvode živalskega izvora)

Prehrano goveda sestavljajo predvsem sveža, konzervirana ali posušena krma s travnikov, pašnikov ali travniško-pašniških zemljišč ali seno z mešanih travnikov, ki ležijo predvsem na opredeljenem geografskem območju.

3.5 Posebni proizvodni postopki, ki jih je treba izvajati na opredeljenem geografskem območju

Celoten proizvodni postopek (reja goveda in proizvodnja mleka, usirjanje, obdelava sirnine, oblikovanje, odcejanje, soljenje in zorenje sira) mora potekati na območju, opredeljenem v točki 4.

3.6 Posebna pravila za rezanje, ribanje, pakiranje itn.

Sir se lahko prodaja v kosu, rezinah, po delih ali predpakiran. Rezanje in predhodno pakiranje lahko potekata zunaj geografskega območja proizvodnje.

3.7 Posebna pravila za označevanje

Označba skladnosti je sestavljena iz papirnate etikete (premera 14–27 cm) ter oznake z logotipom ZOP in črko „S“ za polmastno različico, ki se pred trženjem vžge na sredino ene stranice vsakega sira z ustrezno napravo za žigosanje. Proizvod se lahko trži z zaščiteno označbo porekla „Toma Piemontese“ šele po navedenem označevanju.

Za pričvrstitev papirnate oznake se lahko uporabi lepilo za živila.

Logotip ZOP sira „Toma Piemontese“ vsebuje modro stilizirano kravo, na kateri je v beli barvi napisano „Toma Piemontese“, ta izraz pa je obkrožen z zelenim, belim in rdečim krogom, ki predstavljajo barve italijanske zastave.

Označba porekla je pritrjena s plastičnim žigom, ki v sredini prikazuje kravjo glavo, prekrito s stilizirano črko „T“; značilna alfanumerična koda proizvajalca, sestavljena iz velike tiskane črke in dvomestne številke, mora biti označena na levi strani slike. Pri polmastnem siru je v okencu nad središčnico logotipa velika tiskana črka „S“.

Logotip ZOP sira „Toma Piemontese“ je prikazan na sredini papirnate etikete in ga na zunanjem delu etikete obkroža zelen krog z napisom „Toma Piemontese“. Pri polmastnih sirih mora ta izraz vključevati tudi besedo „Semigrasso“. Isti logotip mora biti prikazan na siru „Toma Piemontese“, ki se prodaja po delih.

4. Kratka opredelitev geografskega območja

Območje porekla mleka in območje, na katerem se proizvaja in zori sir „Toma Piemontese“, sestavlja upravno območje pokrajin Novara, Vercelli, Biella, Torino, Cuneo in Verbania Cusio Ossola ter občin Monastero Bormida, Roccaverano, Mombaldone, Olmo Gentile in Serole v pokrajini Asti ter Acqui Terme, Terzo, Bistagno, Ponti in Denice v pokrajini Alessandria.

5. Povezanost z geografskim območjem

5.1 Posebnosti geografskega območja

Za opredeljeno območje so značilne obilne in enakomerne padavine v količini 800 –1 500 mm na leto. Najmanj padavin je pozimi, največ pa spomladi, pri čemer jim sledijo padavine poleti in jeseni. Ravninski deli so dobro namočeni. Podnebne razmere, povezane s količino sonca, zabeleženo na območju (absolutna letna povprečna vrednost je 5,4 ure na dan, in sicer največ 8,4 ure na dan julija ter najmanj 3,5 ure na dan novembra in decembra), vrsta prsti pa ustvarja edinstveno in neponovljivo mešanico v Evropi. To stanje tal in vremenske razmere vplivajo na značilnosti krme, ki je izpostavljena minimalnemu vročinskemu in vodnemu stresu, kar prispeva k močni in obilni rasti. Pašniki in travniki ter pridelana krma so na splošno zelo bogati z ljuljko, lucerno in drugimi visokokakovostnimi travami in stročnicami, vključno z deteljo. Visoka kakovost krme prispeva k odlični proizvodnji mleka in sira z edinstvenimi značilnostmi.

Ti posebni pogoji ugodno vplivajo tudi na rejene živali, saj prispevajo k njihovi dobrobiti, ki je povezan s pogoji bivanja.

Posebna spretnost proizvajalcev sira pri rezanju sirnine je ključnega pomena za zagotovitev ustrezne čvrstosti sira, ki mora biti mehak z majhnimi in enakomerno razporejenimi luknjicami.

5.2 Posebnost proizvoda

Za sir so značilne mehka struktura ter majhne in enakomerno razporejene luknjice.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Posebne vremenske razmere z obilnimi padavinami in vlažnostjo ter značilnimi ravnmi izpostavljenosti soncu v kombinaciji s spretnostmi in znanjem lokalnih proizvajalcev sira, ki jim je uspelo popolnoma izkoristiti te razmere, omogočajo, da se za proizvodnjo sira „Toma Piemontese“ čim bolje izkorišča potencial opredeljenega območja proizvodnje, zaradi česar sir slovi po posebej mehki teksturi. Proizvajalcem sira posebne spretnosti in znanja omogočajo, da v času rezanja sirnine, ki se pridobi brez kuhanja ali z zelo nežnim delnim kuhanjem, zagotovijo zrnatost, ki vzpostavlja popolno ravnovesje med sirnim testom in sirotko.

Pri procesu zorenja, ki tradicionalno poteka v naravnih jamah ali drugih primernih okoljih, za katera je značilna zelo visoka vlažnost, se ohranja tudi mehka tekstura sira.

Sklic na objavo specifikacije

(člen 5(7) Uredbe (ES) št. 510/2006 (4))

Ta uprava je začela nacionalni postopek ugovora z objavo vloge za spremembo zaščitene označbe porekla „Toma Piemontese“ v Uradnem listu Italijanske republike št. 51 z dne 1. marca 2012.

Celotno besedilo specifikacije proizvoda je na voljo na spletni strani:

http://www.politicheagricole.it/flex/cm/pages/ServeBLOB.php/L/IT/IDPagina/3335

ali neposredno na domači strani ministrstva za kmetijsko, prehransko in gozdarsko politiko (www.politicheagricole.it), kjer se izbere „Qualità e sicurezza“ (Kakovost in varnost) (v desnem zgornjem kotu zaslona) in nato „Disciplinari di Produzione all’esame dell’UE“ (Specifikacije, predložene v pregled EU).

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Nadomeščena z Uredbo (EU) št. 1151/2012.

(4) Glej opombo 3.